સૂરજમલભાઈ પછી અને જેસિંગભાઈ ઝવેરીના સમયગાળા બાદ સળંગ એવા કવિઓ આવ્યા જેમણે પોતાના નામની પાછળ અટકને બદલે પાલનપુરી લખાવવું શરુ કર્યું. સાહેબજાદા કેપ્ટન અતામહંમદખાન ઉર્ફે ‘અતા’ પાલનપુરી તેમાં સૌથી પહેલા રહ્યાં. અગાઉ એકમાત્ર ‘લાલ’ પાલનપુરી જ હતા જેમણે પોતાના નામ પાછળ હકીમસૈયદને બદલે ‘પાલનપુરી’ અટક લખાવી હતી. પણ અતા પાલનપુરી બાદ અહીંના મોટાભાગના સર્જકો પાલનપુરી અટક લખાવતા થયા. એ શિરસ્તો આજદિન સુધી જળવાઈ રહ્યો છે. ‘અતા’ પાલનપુરીને ખાસ એટલા માટે યાદ કરવા પડે કેમ કે, તેઓ પાલનપુરની રાજગાદીના નવાબ સાહેબ શેરમહંમદખાનજીના પૌત્ર હતા છતા નવાબી અટક ત્યજીને ‘પાલનપુરી’ લખાવતા હતા. તેમના એકમાત્ર ઊર્દૂ સંગ્રહ ‘તફકકુરાત’ (ચિંતાઓ, મનોમંથનો)માં એવી અનેક રચનાઓ છે જે તેમની કવિપ્રતિભાનું પ્રતિબિંબ પાડે છે.